Төсөл

**БАТЛАВ:**

**МОНГОЛ УЛСЫН**

**ЕРӨНХИЙЛӨГЧ УХНААГИЙН ХҮРЭЛСҮХ**

**ШИНЭ ХАРХОРУМ ХОТЫН БҮТЭЭН БАЙГУУЛАЛТЫГ ДЭМЖИХ**

**ТУХАЙ ХУУЛИЙН ТӨСЛИЙН ҮЗЭЛ БАРИМТЛАЛ**

**Нэг. Хуулийн төсөл боловсруулах үндэслэл, шаардлага**

Орхон голын сав нутаг буюу Дэлхийн өв-Орхоны хөндийн соёлын дурсгалт газар нь нүүдэлчдийн анхны төрт улс Хүннү гүрний нийслэл Луут хотоос эхлэн монголын эртний төрт улсуудын нийслэл хотууд оршин тогтнож ирсэн соёл иргэншлийн зангилаа, өрнө, дорнын харилцааны төв болж байсныг гэрчлэх археологи-архитектурын дурсгал бүхий Монголын ард түмний ариун гал голомт, их өв соёлын өлгий нутаг билээ.

Эзэн Чингис хаан их ор суусны XV он, цагаан луу жил буюу нийтийн тооллын 1220 онд зарлиг буулган Орхоны хөндийд Монголын эзэнт гүрний нийслэлийг байгуулж байсан түүхтэй.

Монгол Улсын Ерөнхийлөгчийн 2022 оны 12 дугаар сарын 20-ны өдрийн “Хархорум хотыг сэргээн байгуулах тухай” 230 дугаар зарлигаар иргэдийн эрүүл, аюулгүй орчинд амьдрах нөхцөлийг бүрдүүлэх, нийгмийн суурь үйлчилгээний хүртээмжийг нэмэгдүүлэх, хүн амын төвлөрлийг сааруулах, бүс нутгийн хөгжлийн тэнцвэртэй байдлыг хангах болон төрт ёсныхоо үнэт өвийг бэхжүүлэх, түүх соёлоо сэргээх үүднээс “Орхоны хөндийн түүхэн дурсгалт газарт төр захиргаа, соёл боловсрол, аялал жуулчлалд түшиглэсэн байгаль орчинд ээлтэй, орчин үеийн шийдлийг тусгасан Хархорум хотыг байгуулах асуудлыг судалж, хууль тогтоомжид нийцүүлэн холбогдох судалгааг хийж, төслийг боловсруулан Улсын Их Хуралд өргөн барих”-ыг Засгийн газарт чиглэл болгож, Монгол Улсын Их Хурлын 2023 оны Орхоны хөндийд "Шинэ Хархорум" хот байгуулах тухай 07 дугаар тогтоолын 1 дэх хэсэгт “Монгол Улсын урт хугацааны хөгжлийн зорилтод нийцүүлэн хүн амын нутагшилт, суурьшлын зохистой тогтолцоог бүрдүүлэх, хот, хөдөөгийн тэнцвэрт хөгжлийг хангах, түүх, соёл, аялал жуулчлалыг дэмжих зорилгоор Орхоны хөндийд "Шинэ Хархорум" хотыг байгуулахаар” шийдвэрлэсэн.

Түүнчлэн уг тогтоолын 2 дахь хэсгийн 1-д заасны дагуу Засгийн газраас Хархорум хот байгуулах газрын байршил, хэмжээг тогтоож “Шинэ Хархорум” хот байгуулах зориулалтаар Архангай аймгийн Өгийнуур, Хашаат, Өвөрхангай аймгийн Хархорин сумын нутаг дэвсгэрт нийт 189,363 га газрыг улсын тусгай хэрэгцээнд авсан болно.

Монгол Улсын Их Хурлын 2020 оны 52 дугаар тогтоолоор баталсан “Алсын хараа 2050” Монгол Улсын хөгжлийн бодлогын Зорилт 8.2-т “Эдийн засгийн тэргүүлэх салбарууд болон байршлын давуу талд тулгуурлан бүс, орон нутагт аялал жуулчлалыг хөгжүүлэх” 1 дүгээр үе шат (2021-2030)-нд “3.Орхоны хөндийд шинэ нийслэлийн байршлыг сонгож, техник эдийн засгийн үндэслэл, хөгжлийн ерөнхий төлөвлөгөөг боловсруулж, бүтээн байгуулалтын ажлыг эхлүүлнэ”, 2 дугаар үе шат (2031-2040)-нд “3. Шинэ нийслэлд төрийн захиргааны болон зарим нийгмийн үйлчилгээний байгууллагуудыг үе шаттайгаар нүүлгэх ажлуудыг эхлүүлсэн байна.”, 3 дугаар үе шат (2041-2050)-нд “2.Шинэ нийслэлийг ЮНЕСКО-д бүртгэлтэй соёлын бүтээлч хот болгоно.” гэж тус тус заасан.

Иймд Шинэ Хархорум хотыг бүтээн байгуулахад тулгамдаж буй асуудлыг шийдвэрлэх, хөрөнгө оруулалт татах, бүтээн байгуулалтыг эрчимжүүлэх хүрээнд Шинэ Хархорум хотын бүтээн байгуулалтыг дэмжих тухай хуулийн төслийг боловсруулна.

**Хоёр.Хуулийн төслийн бүтэц, зохицуулах харилцаа, хамрах хүрээ**

Хууль тогтоомжийн тухай хуулийн 23 дугаар зүйлийн 23.1-д заасныг үндэслэн бүс нутгийн тэнцвэртэй хөгжлийг хангах, Шинэ Хархорум хотын төлөвлөлт, бүтээн байгуулалт, хөрөнгө оруулалтыг дэмжих зохицуулалтыг нарийвчлан шинэ хуулиар зохицуулах шаардлагатай гэж үзэж анхдагч хуулийн төсөл боловсруулна.

Хуулийн төсөлд дараах асуудлыг тусгана:

**Нэгдүгээр бүлэгт** нийтлэг үндэслэл буюу хуулийн зорилт, Шинэ Хархорум хотын бүтээн байгуулалтыг дэмжих тухай хууль тогтоомж, хуулийн үйлчлэх хүрээ, хотыг бүтээн байгуулах үйл ажиллагаанд баримтлах зарчим зэрэг асуудлыг тусгана.

**Хоёрдугаар бүлэгт** Шинэ Хархорум хотын хөгжлийн корпорац байгуулах болон уг корпорацын чиг үүргийг тусгана.

**Гуравдугаар бүлэгт** Шинэ Хархорум хотын бүтээн байгуулалтыг санхүүжүүлэх эх үүсвэр, бүтээн байгуулалтад төрөөс үзүүлэх дэмжлэг, хөрөнгө оруулалтын баталгаа, өндөр технологи, эрүүл мэнд, аялал жуулчлалын чөлөөт бүс болон үйлдвэр технологийн паркийн талаар тусгана.

**Дөрөвдүгээр бүлэгт** хууль хүчин төгөлдөр болох хугацааны талаар тусгана.

**Гурав.Хуулийн төсөл батлагдсаны дараа үүсэж болох нийгэм, эдийн засаг, хууль зүйн үр дагавар, тэдгээрийг шийдвэрлэх талаар авч хэрэгжүүлэх арга хэмжээний санал**

Шинэ Хархорум хотын бүтээн байгуулалтыг дэмжих тухай хуулийн төсөл батлагдсанаар дараах эерэг үр дагавар гарна. Үүнд:

-бүс нутгийн тэнцвэртэй хөгжлийг хангах нөхцөл бүрдэж, иргэдийн аятай таатай амьдрах орчин бий болж, амьдралын чанар сайжирна;

-орон зайн оновчтой төлөвлөлт бүхий суурьшлын зөв тогтолцоотой шинэ хотыг хөгжүүлж, бүтээн байгуулалтын үйл ажиллагааны зохицуулалт тодорхой болно;

-хотын бүтээн байгуулалт, хөрөнгө оруулалтад татварын болон татварын бус дэмжлэг үзүүлэх боломж бүрдэнэ;

-шинээр ажлын байр бий болж, дотоодын нийт бүтээгдэхүүн, гадаад, дотоодын хөрөнгө оруулалт нэмэгдэнэ;

**Дөрөв.Хуулийн төсөл нь Монгол Улсын Үндсэн хууль болон бусад хуультай хэрхэн уялдах, цаашид шинээр боловсруулах буюу нэмэлт, өөрчлөлт оруулах, хүчингүй болгох хууль тогтоомжийн талаарх санал**

Хуулийн төслийг Монгол Улсын Үндсэн хуульд нийцүүлэн боловсруулах бөгөөд хуулийн төсөлтэй холбогдуулан Хөрөнгө оруулалтын тухай хуульд нэмэлт оруулах тухай, Төрийн болон орон нутгийн өмчийн хөрөнгөөр бараа, ажил, үйлчилгээ худалдан авах тухай хуульд нэмэлт оруулах тухай, Гаалийн албан татвараас чөлөөлөх тухай, Гаалийн тариф, гаалийн татварын тухай хуульд нэмэлт оруулах тухай, Нэмэгдсэн өртгийн албан татвараас чөлөөлөх тухай, Аж ахуйн нэгжийн орлогын албан татварын тухай хуульд нэмэлт оруулах тухай, Хувь хүний орлогын албан татварын тухай хуульд нэмэлт оруулах тухай, Үл хөдлөх хөрөнгийн албан татварын тухай хуульд нэмэлт оруулах тухай, Газрын тухай хуульд нэмэлт оруулах тухай, Газрын төлбөрийн тухай хуульд нэмэлт оруулах тухай, Ажиллах хүчний шилжилт хөдөлгөөний тухай хуульд нэмэлт оруулах тухай зэрэг холбогдох шаардлагатай бусад дагалдах хууль тогтоомжийн төслийг тус тус боловсруулна.

---o0o---